
РЕШЕНИЕ
№ РН–297-24-29

	Днес, 21.10.2024 г., Комисията за противодействие на корупцията /КПК, Комисията/, в състав:

            Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК), образувана въз основа на Решение № КИ-188 от 09.05.2024 г. по сигнал с рег. № С-297/10.04.2024 г. на КПК.
Проверката е образувана срещу Владимир *** Миленски – директор на ИЦ на МО.
В сигнала се съдържат твърдения за това, че Владимир Миленски е назначен за директор на ИЦ на МО на 22.06.2023 г. в нарушение на чл.19, ал.7, т. 3 от Закона за администрацията (ЗАдм), т.к. е член на Управителния съвет на АСБ, явяващ се сдружение с нестопанска цел – неправителствена организация. Съгласно чл.19, ал.7, т.3 от ЗАдм, посочените в ал. 4 еднолични органи - ръководителите на държавни институции, създадени със закон или с постановление на Министерския съвет, които имат функции във връзка с осъществяването на изпълнителната власт, не могат да: заемат друга държавна длъжност; упражняват търговска дейност или да са управители, търговски пълномощници, търговски представители, прокуристи, търговски посредници, ликвидатори или синдици; са членове на орган на управление или контрол на юридическо лице с нестопанска цел, търговско дружество или кооперация; упражняват свободна професия, с изключение на научна или преподавателска дейност или упражняване на авторски и сродни права; бъдат ръководители на предизборен щаб на партия, коалиция от партии или инициативен комитет. 
Към сигнала е приложена актуална справка към 10.04.2024 г. от Търговски регистър и регистър на юридическите лица с нестопанска цел по партидата на Сдружение „***“, ЕИК ***.
Във връзка с твърденията в сигнала, Комисията е изискала и е събрала заверени копия от следните доказателства: От Министерство на отбраната, с писмо вх.№КПК-6984-9/2024 г. на КПК са получени доказателства за служебното качество на Владимир Миленски –Трудов договор № РД-27-127/20.06.2023 г., Декларация по чл.35, ал.1, т.1 във вр. с чл.36, ал.1 и чл.6, ал.1, т.18 от ЗПКОНПИ във връзка с чл.19, ал.4 и ал.7 от ЗАдм., както и Заповед № РД-27-143/29.07.2024 г. на министъра на отбраната за прекратяване на трудовото правоотношение с Владимир Миленски, считано от 30.07.2024 г. На
С писмо, вх.№ КПК-6934-6/15.07.2024 г. на КПК от Сдружение „***“ (Сдружението) са получени заверени копия от: Заявление от Владимир Миленски за освобождаването му като член на Управителния съвет (УС) на Сдружението с нотариална заверка на подписа с рег. №18537 от 26.06.2024 г., извършена от нотариус М. Г. с район на действие районен съд – С., рег. № 6** на Нотариалната камара, Протокол от Общо събрание на Сдружението от 09.03.2024 г. и извадка от Устава на същото.
	С писмо вътр. №КПК-6984-1/20.04.2023 г. от дирекция „Публичен регистър“ към КПК е изискано и предоставено по преписката писмо с вх.№ КПК-ПР-133#1/08.11.2023 г. от Министерство на отбраната, с приложен към същото Списък на служителите по чл.6, ал.1, т.т.18, 43, 44, 50 и 51 от ЗПК към 06.10.2023 г., както и подадени от Владимир Миленски декларации по чл.49, ал.1, т.2 от ЗПК – част Първа и Втора.
	Служебно са извършени справки в Търговски регистър и регистър на юридическите лица с нестопанска цел (ТРРЮЛНЦ), на електронната страница на Министерство на отбраната, в Регистъра на лицата, заемащи висши публични длъжности на КПК.

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-297/10.04.2024 г. на КПК е подаден от физическо лице с посочени три имена, адрес и телефон за връзка, като същият е и подписан от подателя.
Владимир *** Миленски е назначен за директор на ИЦ на МО със Заповед № РД-27-127 от 20.06.2023 г. на министъра на отбраната, считано от 22.06.2023 г. Миленски е подал декларация по чл.35, ал.1, т.1 от ЗПКОНПИ (отм.), във връзка с чл.19, ал.4 и ал.7 от ЗАдм, по т.3 от която е декларирал, че е член на орган на управление или контрол на юридическо лице с нестопанска цел, като е отбелязал и че е предприел необходимите действия за преустановяване на посоченото в т.3 членство/несъвместимост. 
Със Заповед на министъра на отбраната, на основание чл.19а, ал.2 във връзка с чл.19, ал.4, т.4 от Закона за администрацията, считано от 30.07.2024 г. Владимир Миленски е освободен от заеманата длъжност директор на ИЦ на МО.
От справка в Търговски регистър и регистър на юридическите лица с нестопанска цел се установява, че на 05.07.2022 г. Владимир Миленски е вписан като член на Управителния съвет на Сдружение „***“, а на 15.07.2024 г. е заличен като такъв.
Сдружение „***“ е юридическо лице с нестопанска цел в обществена полза. Целите на Сдружението са: укрепване на ролята на България в НАТО и ЕС като достоен партньор и надежден съюзник; пресичане на политическото влияние и пропагандна агресия на чужди държави срещу България; информиране и образоване на българското общество за целите, задачите и отговорностите, произтичащи от евроатлантическото членство на България; засилване на самочувствието, солидарността, отговорността, чувството за чест и достойнство произтичащи от българското членство в Североатлантическия алианс; отхвърляне и нетърпимост към всички незаконни и антиконституционни действия и прояви на българските институции като несъвместими със свободата и демокрацията; укрепване на енерегийната сигурност и независимост на Република България; изграждане, утвърждаване и развитие на механизми, и инструменти за граждански контрол върху управлението на страната; изграждане на образовани и демократично възпитани млади лидери, готови да посрещнат предизвикателствата на 21-ви век. 9.Подготвяне на Национална стратегия за развитие на Република България през първата половина на 21 век в институционален, отбранителен, икономически, образователен, социален и културен аспект, както и оказване на обществено влияние върху държавните институции за формиране на законодателство и неговото прилагане в съответствие с приоритетните цели в Стратегията.
От представените с писмо с вх.№ КПК-6934-6/15.07.2024 г. на КПК от съпредседателите на Сдружение „***“ (АСБ) документи се установява, че на 26.06.2023 г. в Сдружението е получено нотариално заверено Заявление от Владимир Миленски за освобождаването му като член на Управителния съвет на Сдружението, копие от което е приложено към писмото. В писмото се заявява също, че след 26.06.2023 г. Миленски не е участвал в нито едно заседание на УС на АСБ  или друг вид мероприятие на АСБ. Към писмото е приложен Протокол от Общото събрание на Сдружението, провело се на 09.03.2024 г., с което Владимир Миленски е освободен като член на УС на същото. Същите обстоятелства се удостоверяват и от справка в ТРРЮЛНЦ.
	
Въз основа на така изяснената фактическа обстановка, Комисията за противодействие на корупцията установи  следното от правна страна:

            Сигнал с вх. № С-297/10.04.2024 г. на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). 
            Съгласно разпоредбата на чл. 13, ал. 1, т. 8 от ЗПК, в правомощията на Комисията е да проверява сигнали във връзка с декларациите за несъвместимост на лицата, заемащи публични длъжности, като при установена несъвместимост сезира органа по избора или назначаването им за предприемане на съответните действия. 
ИЦ на МО е създаден с Постановление № 54 на Министерски съвет от 01.04.2010 г. за приемане на Устройствен правилник на Министерството на отбраната и за определяне на структури на пряко подчинение на министъра на отбраната. Същият е юридическо лице по чл.60 от Закона за администрацията към министъра на отбраната, а директорът му е второстепенен разпоредител с бюджет към министъра на отбраната.
	В качеството си на директор на ИЦ на МО, назначен със Заповед № РД-27-127 от 20.06.2024 г. на министъра на отбраната и следователно ръководител на държавна институция, създадена с постановление на Министерския съвет, Владимир Миленски е лице, заемащо публична длъжност по чл.6, ал.1, т.18 от ЗПК и в правомощията на Комисията на основание чл.13, ал.1, т.8 от ЗПК е да извърши проверка във връзка с декларацията му за несъвместимост.  
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. ЗПК обаче не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост.
	Предвид горното и с оглед основните характеристики на несъвместимостта като институт на правото, настоящата проверка изисква извършване на индивидуална и диференцирана преценка относно предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалните закони норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на факти и обстоятелства, водещи до несъвместимост. В случая и предвид служебното положение на Владимир Миленски, приложение във връзка с установяване на наличието или липсата на несъвместимост за него намират разпоредбите на Закона за администрацията.
Съгласно чл.19, ал.7, т.3 от ЗАд, посочените в ал. 4 еднолични органи, а именно: ръководителите на държавни институции, създадени със закон или с постановление на Министерския съвет, които имат функции във връзка с осъществяването на изпълнителната власт, не могат да: заемат друга държавна длъжност; упражняват търговска дейност или да са управители, търговски пълномощници, търговски представители, прокуристи, търговски посредници, ликвидатори или синдици; са членове на орган на управление или контрол на юридическо лице с нестопанска цел, търговско дружество или кооперация; упражняват свободна професия, с изключение на научна или преподавателска дейност или упражняване на авторски и сродни права; бъдат ръководители на предизборен щаб на партия, коалиция от партии или инициативен комитет. 
	Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 декларация за несъвместимост в едномесечен срок от заемане на длъжността. За Миленски, в качеството му на директор на ИЦ на МО, орган по назначаването му е министърът на отбраната.
          Според разпоредбата на чл. 50, ал. 3 от ЗПК, за лице, декларирало наличие на несъвместимост, е налице задължение в едномесечен срок от подаване на декларацията по чл.49, ал.1, т.1 от ЗПК да предприеме необходимите действия за отстраняване на несъвместимостта и да представи доказателства за това пред органа по избора или назначаването.	
От събраните в хода на настоящата проверка доказателства се установява, че след назначаването му на 22.06.2023 г. за директор на ИЦ на МО Владимир Миленски е подал декларация по чл.35, ал.1, т.1 от ЗПКОНПИ (отм.), в т.3 от която е декларирал участие в орган на управление или контрол на юридическо лице с нестопанска цел, като е отбелязал, че е предприел необходимите действия за прекратяване на посоченото в т.3 от декларацията членство/несъвместимост. 
Видно от справка в ТРРЮЛНЦ и от представените по преписката документи от съуправителите на Сдружение „***“, на 26.06.2023 г. Владимир Миленски е депозирал пред тях заявление за освобождаването му като член на Управителния съвет на Сдружението с нотариална заверка на подписа, рег. №18 537 от 26.06.2024 г. на нотариус М. Г. с рег. № 6** на Нотариалната камара, с район на действие Районен съд – С. На проведено на 09.03.2024 г. заседание на Общото събрание на Сдружението Владимир Миленски е освободен като член на УС, което обстоятелство е вписано в ТРРЮЛНЦ на 15.07.2024 г.
  	Предвид гореизложеното Комисията приема, че в качеството си на директор на ИЦ на МО Владимир Миленски е предприел необходимите действия за преодоляване на възникналата несъвместимост с качеството му на член на Управителния съвет на Сдружение „***“, като действията от негова страна са предприети своевременно, в законовия едномесечен срок по чл. 50, ал. 3 от ЗПК. 
Съобразно разпоредбата на чл. 90, ал. 5 от ЗПК, Комисията прави своите изводи на база доказателства, събрани по реда на Административнопроцесуалния кодекс, а в случая събраните такива налагат безспорен извод, че не са налице предпоставките, обосноваващи наличието на несъвместимост.       
            
	Предвид изложеното и на основание чл. 92, ал. 1 и ал. 2 във вр. с чл. 13, ал. 1, т. 8 от ЗПК, във връзка с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ по отношение на Владимир *** Миленски с ЕГН ***, в качеството му на директор на ИЦ на МО и като такъв лице,  заемащо публична длъжност по чл. 6, ал. 1, т. 18 от ЗПК, във връзка със заеманата от него длъжност като член на Управителния съвет на Сдружение "***“, поради предприети в срока по чл.50, ал.3 от ЗПК действия за отстраняване на несъвместимостта.

                
КОМИСИЯ:

ЗАМЕСТНИК-ПРЕДСЕДАТЕЛ:............................/АНТОН СЛАВЧЕВ/

ЧЛЕН.............................................................../АНТОАНЕТА ЦОНКОВА/

		ЧЛЕН............................................................................./ПЛАМЕН ЙОЦОВ/ 
		
		ЧЛЕН………………………………………………./СИЛВИЯ КЪДРЕВА/








